กสิกรฯชี้ ครัวเรือน เชื่อมั่นขยับ
ครัวเรือนเริ่มคลายกังวลปัญหาค่าครองชีพ ดันดัชนีเชื่อมั่นเดือน ส.ค. ขยับขึ้นครั้งแรกรอบ 8 เดือน
14 ก.ย. 2559

ครัวเรือนเริ่มคลายกังวลปัญหาค่าครองชีพ ดันดัชนีเชื่อมั่นเดือน ส.ค. ขยับขึ้นครั้งแรกรอบ 8 เดือน
ศูนย์วิจัยกสิกรไทย เผยดัชนีภาวะเศรษฐกิจของครัวเรือนเดือน ส.ค. 2559 และดัชนีสะท้อนมุมมองคาดการณ์ 3 เดือนข้างหน้า ปรับตัวดีขึ้นจากเดือนก่อนหน้ามาอยู่ที่ระดับ 42.8 และ 44.4 จากระดับ 42.3 และ 43.3 ตามลำดับ ดีขึ้นครั้งแรกในรอบ 8 เดือน สะท้อนว่าครัวเรือนเริ่มกังวลลดลงต่อภาวะการครองชีพทั้งในปัจจุบันและในอนาคต รวมทั้งกังวลภาวะการมีงานทำลดลง สอดคล้องกับการลดลงของจำนวนผู้ว่างงานที่เคยทำงานมาก่อน
ศูนย์วิจัยกสิกรไทย มองว่าภาพรวมของดัชนีความเชื่อมั่นภาคครัวเรือนในช่วงที่เหลือของปีน่าจะปรับตัวดีขึ้นตามลำดับ เนื่องจากเข้าสู่ช่วงโค้งสุดท้ายของปี ซึ่งโดยทั่วไปจะเป็นช่วงที่สถานประกอบการจะมียอดคำสั่งซื้อเพิ่มขึ้น ขณะเดียวกันเป็นช่วงการจ่ายเงินโบนัสประจำปี  ทำให้ครัวเรือนมีมุมมองที่ดีขึ้นต่อประเด็นด้านรายได้ และน่าจะช่วยสนับสนุนให้การบริโภคของภาคเอกชนในช่วงระยะเวลาที่เหลือของปี 2559 มีทิศทางที่ดีขึ้น แต่ก็ยังต้องติดตามราคาน้ำมันที่อาจกระทบต่อค่าครองชีพต่อไป
อย่างไรก็ตาม จากการสำรวจพบว่าครัวเรือนมีความกังวลต่อค่าใช้จ่ายในการเดินทาง/ค่าโดยสารเพิ่มมากขึ้น โดยพบว่าการเปิดทางด่วนศรีรัชทำให้ครัวเรือนบางส่วนเปลี่ยนจากการใช้รถส่วนตัว หรือรถตู้สาธารณะ มาใช้ทางด่วนสายใหม่มากขึ้นเพื่อลดเวลาเดินทาง แม้จะเพิ่มค่าใช้จ่ายให้ครัวเรือนราว 3-50 บาท/เที่ยวรอบเดินทาง